Mončetundra
67°57′ š. pl. 32°37′ r. ilg.﻿ / ﻿67.950°š. pl. 32.617°r. ilg.﻿ / 67.950; 32.617 Mončetundra (rus. Мончетундра) – kalnų masyvas Rusijoje, Murmansko srityje, Kolos pusiasalio vakaruose, greta vakarinio Imandros ežero kranto. Driekiasi iš pietryčių į šiaurės vakarus 30 km. Būdingas aukštis 600–1000 m, didžiausias – iki 1114 m. Šiaurėje ribojasi su Čunatundros masyvu. Papėdėje gausu ežerų. Yra vario, nikelio rūdų telkiniai. Mončetundros šlaituose plyti kalnų tundra. Mončetundros papėdėje yra Mončegorsko miestas. Masyvas įeina į Laplandijos draustinį. Pavadinimas samių kalba reiškia „gražus kalnas“.